
Anyatej oligoszacharidok protektív hatásának vizsgálata bakteriális endotoxinnal indukált lázban

Bevezetés: Az újszülöttek halálozásának egyik leggyakoribb oka a szepszis, amelyet sokszor Gram-negatív patogének váltanak ki. Az anyatejben előforduló oligoszacharidok (humán tej oligoszacharidok: HMO) biológiailag aktív anyagok, amelyek protektív szerepet játszhatnak újszülöttekben. Kutatásunk célja a különböző HMO-k antipiretikus hatásának vizsgálata bakteriális lipopoliszachariddal (LPS) indukált lázválaszban in vivo egérmodellben.
Módszerek: Vizsgálatainkhoz C57BL/6 típusú hím egereket használtunk. Az egerekbe kéthetes prekondícionálását követően intraperitoneális kanült implantáltunk. A láz kiváltását megelőzően fiziológiás sóoldatban oldott különböző HMO-kat (2’FL, 3’FL, 3’SL, 6’SL, LNT, LNnT) adtunk ekvimoláris dózisban (0.02mmol/kg) intraperitoneálisan. Két órával később kisdózisú (120 μg/kg) LPS (E.coli O111) intraperitoneális adásával lázat indukáltunk. A kontroll csoportok fiziológiás sóoldatot kaptak. Az állatok maghőmérsékletét termoneutrális környezeti hőmérsékleten termoelemekkel detektáltuk.
Eredmények: Fiziológiás sóoldattal előkezelt állatokban LPS adására az elvárásoknak megfelelően nagyfokú hőmérséklet emelkedést tapasztaltunk, amely csúcspontja (38,7±0,6°C) 120 perccel anyagadás után alakult ki (p<0,05). A 2’FL és LNT HMO-val előkezelt állatok esetében azonban a láz mértéke szignifikánsan (p<0,05) elmaradt a kontroll előkezeléshez képest, maximális értéke sorrendben 37,5±0,4 és 37,6±0,3°C volt. A lázválasz csökkenése a többi vizsgált HMO (3’FL, 6’SL, 3’SL, LNnT) esetében nem volt kimutatható (p>0,05).

Megbeszélés: Eredményeink alapján a vizsgált HMO-k önmagukban nem voltak hatással a testhőmérsékletre, közülük kettő (2’FL, LNT) azonban az LPS által indukált lázválaszt szignifikánsan csökkentette, míg a többinél antipiretikus hatást nem tapasztaltunk.
Eredményeink is megerősítik, hogy az anyatejes táplálás kiemelt jelentőségűnek számít a bakteriális fertőzésekkel szemben, amely protektív hatásban döntő szerepe van a HMO-knak.



